《至正壬寅二月廿一日雍虞岂临江宋□道士刘旻李文同登西峰之烟云台以登高望远为韵各赋四首 其二》
明代·刘永之

炎运昔中否，仙吏乃遁逃。朝命三山侣，夕谢九州豪。

碧堰俨遗躅，杉桂若旌旄。登览值春晏，微雨洒兰皋。

俯窥石壁峭，仰羡天路高。愧无谢客才，翰墨聊复操。

作者简介：临江清江人，字仲修，号山阴道士。少随父宦游，治《春秋》学，工诗文，善书法。日与杨伯谦、彭声之辈讲论风雅，当世翕然宗之。明洪武初征至金陵，以重听辞归。有《山阴集》。